FOTO'S: Nianell stel album bekend, vertrek binnekort na NY
JY LEES NOU FOTO'S: Nianell stel album bekend, vertrek binnekort na NY
Die sangeres Nianell het Maandag 11 Junie 2012 haar splinternuwe album, My Heart, in Johannesburg bekend gestel. Groot name in die bedryf was daar om dié album, en ook van haar onlangse suksesse te vier. Goeie nuus is dat Nianell New York toe genooi is om haar boek, Om te weet wie ek is, daar bekend te stel.
Nianell het 'n lang pad in die bedryf geloop. Van haar kroegsing-dae tot platinumverkoper en liedjieskrywer met internasionale sukses, was dit 'n ongelooflike reis.
Met 6 baie suksesvolle solo-albums, 'n nuwe DVD, haar gewilde duet-albums met Dozi en Romanz en motiveringsboek, Om te weet wie ek is, nou op die rakke, was haar bekendstelling 'n aand van vele vieringe en dankie-sê.
Benjy Mudie van Universal Music, iemand wat al diep spore in die plaaslike musiekbedryf getrap het, het gesê Nianell is een van die beste sangers met wie hy nog saamgewerk het.
Haar jare lange vriend en pianis Clinton Waring was die seremoniemeester vir die aand. (Sien video.)
Nianell het verskeie ander mense in die bedryf, soos haar vervaardiger en radiostasies, elkeen persoonlik bedank met 'n geraamde album-versameling. Sy het later die aand 'n spesiale familiefoto-collage aan haar man en bestuurder, Andrew Thompson, oorhandig.
New York toe!
Haar boek, Om te weet wie ek is (Knowing who I am in Engels), het onlangs 'n kontrak by Hay House-uitgewers in Amerika losgeslaan. (Plaaslik word dit deur Struik Media uitgegee.) Hay House het haar genooi om in November vanjaar as deel van die I can do it! Ignite-kongres haar boek in New York bekend te stel.